Leopold Joseph von Daun

Leopold Joseph Maria von Daun (24. september 1705 – 5. veebruar 1766) oli Thiano prints, Austria feldmarssal ning väejuht. Daun on peamiselt tuntud oma osaluse poolest seitsmeaastases sõjas. Ta viis Austria armees läbi mitmeid reforme, millega tugevdas sõdurite distsipliini ja võitlusvõimekust.

Nooruspõlv 
Leopold Joseph Maria von Daun sündis 24. septembril 1705 Viinis. Tema isa oli feldmarssal Wirich Philipp von Daun ning ema Maria Barbara von Herberstein. Daun kavatses nooruses vaimulikuks hakata, kuid otsustas hiljem sõjaväekarjääri kasuks. Wirich Philipp võttis oma poja vastu Malta ordusse (kust lahkus 1745. aastal) ning andis talle sõjaalast haridust. 

Nelikliidu sõja ajal, 1718. aastal teenis Daun oma isa jalaväerügemendiga N. 56 Sitsiilias. Poola pärilussõja ajal võitles ta Itaalias ja Reinil ning tõusis oobersti auastmeni. 1737. aastal algas Vene-Austria-Türgi sõda, millest võttis osa ka Daun. 21.–22. juulil toimunud Grocka lahingus sai ta haavata. Samal aastal ülendati ta kindraliks. 1739. aastal ülendati Daun feldmarssal-leitnandiks ning järgmise aasta novembris sai ta jalaväerügemendi N. 59 inhaberiks.

Teenistus Austria pärilussõjas 
Austria pärilussõja ajal võitles Daun oma vägedega Böömimaal. Ta osales Praha piiramisel ning Ludwig Andreas von Khevenhülleri juhitud sõjakäigul Baierimaa vastu. Khevenhülleri surma järel võttis armee juhtimise üle Otto Ferdinand von Abensperg und Traun ning tungis sellega Reinini. 1744. aastal ründas Friederich II juhitud Preisi armee Böömimaad ning Trauni väed pidid kiirelt taganema, Daun juhatas armee arjergardi, millega võitis Prantsuse vägesid Ludwigsburgi juures. Daun osales Hohenfriedbergi ja Soori lahingutes, kus juhatas armee vasakut tiiba. Samal aastal ülendati ta feldzeugmeisteriks.

Abielu 
Daun abiellus 1. märtsil 1745 Maria Josepha Fuchs von Bimbachiga. Abielust sündisid Maria Theresia von Daun ja Franz Karl von Daun.

Armee reformeerimine 
Aacheni rahu järel tegeles Daun Maria Theresia initsiatiivil Austria sõjaväe reformeerimisega. 1751. aastal määrati ta Viini komandandiks ning järmisel aastal Wiener Neustadtis sõjaväeakadeemia direktoriks. 1753. aastal autasustati Dauni Kuldvillaku ordeniga. 1754. aastal ülendati ta feldmarssaliks. Dauni juhtimisel arendati Austria kahuriväge, sõdurite tulirelvi ning rividrilli, muudeti ka jalaväelaste mundreid.

Teenistus seitsmeaastases sõjas 

Peale Austria armee ülemjuhataja, Maximilian Ulysses Browne'i surma Praha lahingus 1757. aastal määrati armee ülemjuhatajaks Daun. 18. juunil kohtusid Dauni ja Friederich II armeed Kolíni all. Aset leidnud lahingu võitsid austerlased. Daun kaotas lahingus kaks hobust ning sai ka kätte haavata. Võidu eest autasustati teda peatselt Maria Theresia militaarordeni suurristiga. Daun ühines Praha all Karl Alexanderi armeega, mille järel sai viimasest vägede ülemjuhataja. 5. detsembril said austerlased Leutheni lahingus lüüa, mille järel Karl Alexander loovutas oma juhatajakoha Daunile.

Dauni juhitud Austria väed võitsid preislasi veel 14. oktoobril 1758 Hochkirchi ja 20. novembril 1759 Maxeni lahingus. Preislased saavutasid Dauni üle 3. novembril 1760 võidu. Daun sai lahingus jalga haavata. Daun jäi vägede ülemjuhatajaks kuni sõja lõpuni, kuid tema ja Friederich II vahel enam suuremaid lahinguid ei toimunud (välja arvatud 21. juulil 1762 toimunud Burkersdorfi lahing, mis lõppes Austria kaotusega). Hubertusburgi rahu järel Daun enam vägesid ei juhatanud.

1762. aastal määrati Daun Hofkriegsrati presidendiks. Selles ametis viis ta läbi mitmeid muudatusi, millega parandas riigi sõjaväelist administratsiooni ning vähendas kulutusi.

Leopold Joseph von Daun suri 5. veebruaril 1766 Viinis. 1888. aastal rajati tema auks samasse linna ratsamonument.

Viited

Kasutatud allikad 

 Benedikt, Heinrich. Daun, Leopold Joseph Maria, Graf von, Fürst von Thiano. Neue Deutsche Biographie. 3. kd. 1957. Lk 528.
 Janko, Wilhelm Edler von. Dhaun, Leopold Joseph Graf von. Allgemeine Deutsche Biographie. 5. kd. 1877. Lk 109–113.
 Wurzbach, Constantin von. Daun, Leopold Joseph Maria Graf, Fürst von Thiano. Biographisches Lexikon des Kaiserthums Oesterreich. 3. kd. 1858. Lk 168–174.

Austria sõjaväelased
Sündinud 1705
Surnud 1766